Gandia organitza una jornada amb professionals del sector per incidir en la importància de l'Informe d'Avaluació de l'Edifici (IEE)
08 abril 2021

## Gandia organitza una jornada amb professionals del sector per incidir en la importància de l'Informe d'Avaluació de l'Edifici (IEE)08 abril 2021Última actualització: 08 abril 2021

![](../gestion/img/7baea97583ca381169396890c52b8bcb7615609123b28b82388930dcf189bb3b.jpg)  
  

La Casa de la Marquesa va acollir ahir una trobada presidida per la regidora delegada d'Habitatge i Regeneració Urbana, Amparo Victoria, i el president de la Junta de Districte de Corea, Jose Manuel Prieto, on van assistir el vicealcalde i regidor d'Urbanisme, Josep Alandete, tècnics municipals, veïns de la barriada de Corea i representants tant del Col·legi Territorial d'Arquitectes de València com del Col·legi d'Administradors de Finques de València i Castelló.

Durant la reunió s'ha recordat que a la nostra ciutat hi ha en aquests moments en marxa dos ARRURs: el de Beniopa-Plaça El·líptica (dotat amb més de 3 milions d'euros) i el de Raval (amb una inversió de 2,6 milions d'euros ) i que la intenció de govern municipal és continuar treballant en aquesta línia d'ajudes i altres que permitisquen millorar la qualitat de vida en els habitatges de les diferents barriades de la ciutat.

Per aquesta raó, s'ha sol·licitat tant la col·laboració del Col·legi Territorial d'Arquitectes de València com del Col·legi d'Administradors de Finques de València i Castelló perquè se sumen a la campanya informativa llançada ahir pel consistori dirigida a que les comunitats de veïns coneguen la importància de realitzar l'Informe d'Avaluació de l'Edifici (IEE). Un document que recull la informació i anàlisi de l'estat de l'edifici d'ús residencial de l'habitatge respecte a la seua conservació, a les condicions d'accessibilitat i l'avaluació energètica i que és necessari perquè els propietaris puguen accedir a sol·licitar subvencions per a la conservació, a l'accessibilitat d'edificis, les destinades a millorar l'eficiència energètica i aquelles ajudes del programa de foment de la regeneració i renovació urbana i rural del Pla Estatal d'Habitatge 2018 a 2021. És a dir, programes públics d'ajudes per al foment de la rehabilitació.

[Twittear](https://twitter.com/share)